Alisher Usmonov Buyuk Britaniyaning eng badavlat insonlar reytingida yana bir pog`ona ko`tarildi

Asli o`zbekistonlik bo`lgan biznesmen Alisher Usmonov Buyuk Britaniya aholisi orasidagi eng badavlat insonlar ro`yxatida bir pog`ona yuqoriladi. Reyting Sunday Times gazetasi tomonidan tuzilgan. Ushbu manbaga tayanib Daryo xabar berdi.
Koronavirus pandemiyasidan so`ng e`lon qilingan mazkur reytingda Usmonov ettinchi o`ringa ko`tarilgan. Sunday Times ma`lumotlariga ko`ra, Alisher Usmonovning boyligi 11,68 milliard evroga (14,16 milliard dollar) etgan. 2019 yilda ushbu ko`rsatkich 13,73 milliard dollarni tashkil etgandi.
Reytingning dastlabki yigirmataligidan ikki nafar rossiyalik ham o`rin olgan. 11-o`rinni Mixail Fridman 12,4 milliard dollar bilan egallagan bo`lsa, undan keyingi pog`ona Roman Abramovichga (12,31 milliard dollar) nasib etgan.
Forbes jurnalining aprel oyidagi eng boy rossiyaliklar reytingida ham biznesmenlar xuddi shu tartibda joylashgan edi.
Buyuk Britaniyaning eng boy insoni sifatida joriy yilda birinchi bor ixtirochi va Dyson Ltd. kompaniyasi asoschisi Jeyms Daysonga nasib etdi. Industrial dizayner, vakuum pilesos va qo`lni gigienik qurutuvchi qurilmani yaratgan Daysonning boyligi 19,64 milliard dollarga etgan. Nashrning ta`kidlashicha, so`nggi bir yil Dayson uchun omadsiz kelgan. Xususan, u elektromobil loyihasi uchun pul tikib, 606 million dollaridan ayrilgan.
Daysonning birinchi o`ringa ko`tarilishiga Hinduja Group asoschilari aka-uka Sri va Gopi Hindujalarning bir yil davomida 7,27 million dollar yo`qotgani sabab bo`lgan. Asli mumbaylik bo`ygan biznesmenlarning boyligi 19,39 milliard dollarga baholangan.
Reytingning uchinchi pog`onasini ko`chmas mulkka investisiya kiritish bilan shug`ullanuvchi aka-uka Devid va Saymon Reybenlar egalladi — 19,39 milliard dollar. Ularning boyligi bir yil ichida 2,42 milliard dollarga kamaygan.
Sunday Times’ning yozishicha, Buyuk Britaniyaning eng badavlat ming nafar fuqarosining boyligi 2008—2009 yillardagi moliyaviy inqirozga qaramay o`sishni davom etgan, biroq koronavirus infeksiyasiga bog`liq karantin ularga jiddiy zarar etkazmay qolmadi. Umumiy yo`qotish 65,45 milliard dollarga teng.